Arduino-Plattform

D **Arduino-Blattform** isch èini uss Soft- un Hardware beschtehendi Physical-Computing-Blattform. Beidi Komponentè sin im Sinn vom Open Source quèlloffè. D Hardware bschtòt uss eim eifachè I/O-Board mit èm Mikrocontroller un analogè un digitalè Y- un Uusgäng. D Entwickligsumgebig basyrt uff Processing, wo au technisch wènniger Versyrtè dè Zuègang zu dè Brogrammyrig un zu dè Mikrocontroller erlychtèrè soll. D Brogrammyrig sèlbscht erfolgt in C bzw. C++ woby technischi Details wiè "Header Dateiè include" vor dè Aawender witgehend voborgè wörred un umfangrychi Libraries un Byschpill d Brogrammyrig voeifachèd. Arduino cha vowendet wörrè, um eigèschtändigi interaktivi Objèkt z stüèrè odder um mit Softwareaawendigè uff Computer z interagyrè (z.&nbsp;B. Adobe Flash, Processing, Max/MSP, Pure Data, SuperCollider, diversè Skriptschprõchè, Terminal, vvvv etc.). Arduino wörd byschpillswys au an Kunschthochschuèlè bruucht, um interaktivi Inschtallationè uffzbauè.

S Arduino-Brojèkt hèt 2006 dè Prix Ars Electronica i dè Kategory Digital Communities erhaaltè.

## Entwicklig
S èrschte Arduino-Board isch 2005 vom Massimo Banzi un David Cuartielles entwicklèt worrè un nõch èm Pub benamst. Dè David Mellis hèt d Brogrammyrschprõch dezu! gschribbè. S Schema isch im Netz voöffentlicht un unter è Creative-Commons-Lizenz gschtellt worrè. Diè èrscht Ufflaag hèt 200 Stugg bedrait, devò sin 50 an è Schuèl gangè. Bis 2008 sin öppè 50.000 Boards vokauft worrè.

## Hardware
D Hardware basyrt uff eim Atmel AVR-Mikrocontroller uss dè megaAVR-Seriè bzw. bim Arduino Due uff eim Atmel ARM Cortex-M3 Brozèssor. Urschprünglich isch dè ATmega8, spôter dè ATmega168 un aktuèll dè ATmega328, dè ATmega1280 un dè ATmega2560 vobaut worrè. Alli Boards wörred entweder übber USB (5 V) odder è extèrni Spannigsquellè (7-12 V) vosorgt un vofüèged übber èn 16 MHz-Schwingquarz (s git Variantè mit 3,3 V Vosorgigsschpannig un söttigi mit abwychendem Takt).

Konzeptionèll wörred alli Boards übber è serièlli Schnittschtell brogrammyrt, wenn Reset aktivyrt isch. Dè Mikrocontroller isch mit nèm Boot-Loader vorbrogrammyrt, wodurrè d Brogrammyrig dirèkt übber d serielli Schnittschtell ooni extèrns Brogrammyrgräät erledigt wörrè cha. Bi älterè Boards wörd dõfür d RS-232-Schnittschtell bruucht. Bi aktuèllè Boards bassyrt d Umsetzig vo USB nõch serièll übber èn extra dõdefür entwicklètè USB-Serièll-Konverter, basyrend uff èm ATmega8U2. Devòr isch s mit èm bopulärè Bauschtei FT232RL vo FTDI realisyrt worrè. D Version Arduino Leonardo vowendèt als Brozèssor dè ATmega32u4, wellè d USB-Unterschtützig nativ bereitschtellt un sich dõmit au als Taschtatur odder Muus gegèübber èm PC uusgää cha.

D Arduino-Boards stellèd diè meischtè I/O-Pins vom Mikrocontroller für dè Gebruuch vo elegtronischè Schaltigè zur Vofüègig. Diè aktuèll gängigè Boards bièted 14 digitali I/O-Pins, vo dennè sechs PWM-Signaal uusgò chönned. Dezuè chömmed zuèsätzlich sechs analogi Ygäng. Für d Erwiterig wörred voruus beschtüggti odder deilwys unbeschtüggti Blatinè – sognannti „Shields“ – aabotè, wo uff s Arduino-Board aufgschteggt wörrè chönnè. S chönnèd abber au z.&nbsp;B. Steggblatinè für dè Uffbau vo Schaltigè bruucht wörrèd.

Diè neuschti Version Arduino Due hèt èn ARM Cortex-M3 32-Bit-Brozèssor vom Tûp Atmel SAM3X8E un isch mit 84MHz Tagtfrequènz diè leischtigschtärkschti Variantè.

* È baar vo sellè 14 Pins sin reservyrt.

## Software
Arduino bringt è eigeni integryrti Entwickligsumgebig (IDE) mit. Dõby handlet s sich um è plattformunabhängigi Java-Aawendig. Si basyrt uff dè IDE vom Processing, enèrè uff dè Ysatzberych Grafik, Simulation un Animation spezialisyrtè Entwickligsumgebig. D Arduino-IDE bringt èn Code-Editor mit un bindet gcc als Compiler y. Zuèsätzlich wörred d avr-gcc-Library un witeri Arduino-Librarys ybundè, wo d Brogrammyrig in C un C++ stark voeifachèd.

Für è fungtionstüchtigs Brogramm gnüègt s, zwei Methodè z definyrè:
* setup() – wörd bim Start vom Brogramm (entweder nõch èm Übberdrägè uff s Board odder nõch Druggè vom Reset-Taschter) eimòlig uffgruèfè, um z.&nbsp;B. Pins als Ygang odder Uusgang z definyrè.
* loop() – wörd durchgängig immer widder durchlaufè, solang s Arduino-Board ygschaltet isch.

Dõ è Byschpill für è Brogramm (i dè Arduino-Diktion: *Sketch*), wellès è LED blinggè lòt, wo as Arduino-Board aagschlossè isch:


```c
int ledPin = 13; // d LED isch am Pin 13 aagschlossè, wa i dè Variablè ledPin gschpycheret isch
                 // (Selli LED isch bi de meischte Boards integryrt)

void setup() {
    pinMode(ledPin, OUTPUT); // lait d LED-Pin als Uusgang fescht
}

void loop() {
    digitalWrite(ledPin, HIGH); // LED aaschalte
    delay(1000); // 1 Sekunde (=1000 ms) warte (delay() bruucht de Parameter in ms)
    digitalWrite(ledPin, LOW); // LED uusschalte
    delay(1000); // 1 Sekunde warte
}
```


Mit **S4A** (Scratch for Arduino) git s è Scratch-Modifikation, wo è freii visuelli Brogrammyrschprǒch mit Brogrammyrumgebig für dè Arduino-Mikrocontroller zur Vofüègig stellt.

## Weblinggs

* Offizièlli Webpräsenz (*änglisch*, deilwys dütsch, mit dütschem Forum)
* Iischtyger-Video-Tutorials uff Youtube
* Arduino-Brojèkt mit Video-Tutorial uff Youtube
* Tutorial für Iischtyger
* The Complete Beginners Guide to the Arduino (E-Buch, pdf, *änglisch* vo Earthshine Electronics; 8,15&nbsp;MB)
* Kreativ programmieren mit Processing und Arduino (heise.de)
* Graphisch dokumentyrti Byschpill für d Implementyrig vo Komponentè (fritzing – è Brojèktgruppè vo dè Fachhochschuèl Potsdam)
* Arduino The Documentary (2010) English HD
* Übbersicht übber d Arduino-Hardwarewält
* Arduino PrX: Alles übber Arduino un vill zum Nõchbauè

## Literadur

* Erik Bartmann: *Die elektronische Welt mit Arduino entdecken*. Mit dem Arduino messen, steuern und spielen, Elektronik leicht verstehen, kreativ programmieren lernen. O'Reilly, Köln 2011, ISBN 978-3-89721-319-7 (behandlèt Arduino 1.0).
* Thomas Brühlmann: *Arduino: Praxiseinstieg*, mitp, Heidelbärg 2012, ISBN 978-3-8266-9116-4.
* Michael Margolis: *Arduino Kochbuch*, O'Reilly, Köln 2012, ISBN 978-3-86899-353-0.
* Simon Monk: *30 Arduino Selbstbau-Projekte*, Franzis, Haar 2012, ISBN 978-3-645-65136-3.
* Manuel Odendahl, Julian Finn, Alex Wenger: *Arduino – Physical Computing für Bastler, Designer und Geeks*, O'Reilly, Köln 2009, ISBN 978-3-89721-893-2.
* Mike Riley: *O'Reillys basics: Das intelligente Haus – Heimautomation mit Arduino, Android und PC*, O'Reilly, Köln 2012, ISBN 978-3-86899-363-9.
* Maik Schmidt: *Arduino Ein schneller Einstieg in die Microcontroller-Entwicklung*, dpunkt, Heidelbärg 2011, ISBN 978-3-89864-764-9.
* Ulli Sommer: *Arduino: Mikrocontroller-Programmierung mit Arduino, Freeduino*, Franzis, Poing 2010, ISBN 978-3-645-65034-2.
* Günter Spanner: *Arduino: Schaltungsprojekte für Profis*, Elektor, Aachè 2012, ISBN 978-3-89576-257-4.
* Harold Timmis: *Arduino in der Praxis*, Franzis, Haar 2012, ISBN 978-3-645-65132-5.
* Dale Wheat: *Arduino Internals*, Apress, New York, NY 2011, ISBN 978-1-4302-3882-9 (änglisch).

## Einzelnõchwys